Federico Santander løb søndag aften med overskrifterne i Parken, da FCK og FC Nordsjælland spillede 1-1 i mesterskabsslutspillet. Men det var ikke for det positive, at den ellers brandvarme paraguayaner stjal fokus.

Først slog Santander sin direkte modstander, Andreas Maxsø, i nakken under en nærkamp, men sydamerikanerens ageren blev endnu mere kontroversiel kort inden pausen, da han klokkeklart gav Emiliano Marcondes et trælår i en opdækningssituation ved et hjørnespark.

Se Santanders spark mod Marcondes øverst i artiklen.

Dommer Michael Johansen indrømmede efter opgøret, at hverken han eller assistenterne så nogle af episoderne med Federico Santander.

Derfor er det op til DBU's disciplinærinstans at beslutte, hvorvidt FC Københavns målfarlige angriber skal straffes med karantæne, som ville skulle afsones i derbykampen mod Brøndby på mandag.

Men både Santander, Ståle Solbakken og FCK-fansene kan ånde lettede op, for ifølge Jens Hjortskov, formand for fodboldens disciplinærinstans, er det højest usandsynligt, FCK-angriberen får en skrivebordsstraf.

- Der er ikke meget, der tyder på, vi tager sagen op. Jeg vil gerne slå fast, at vi ikke har truffet en endelig afgørelse endnu, men det er usandsynligt, vi tager sagen op, siger Jens Hjortskov og forklarer hvorfor:

- Det er korrekt, at vi kan tage sagen op, når dommeren ikke har set episoden, men for eventuelt at skulle straffe Santander, skal vi vurdere, der er tale om voldelig adfærd, og det er der næppe tale om i den situation mellem Santander og Marcondes, siger Jens Hjortskov.

Skal Santander have rødt?

Selv om det på tv-billeder kan ligne en bevidst handling fra paraguayaneren, så er vurderingen altså fra DBU's disciplinærinstans, at handlingen mod Marcondes ikke er af så voldelig karakter, at Santander skal straffes med karantæne mod Brøndby:

- Man kan altid diskutere, hvor snittet skal lægges, men i dette tilfælde havde det været noget andet, hvis det var en albue til næseryggen. Og det er der jo ikke tale om, siger Jens Hjortskov.

Se Emiliano Marcondes' reaktion på episoden med Santander her:

FCK-bomber fik skidt hovedrolle i pointdeling

Mopset FCK-stjerne laver en 'Ronaldo': Nægter at juble med holdkammerat

Pokalsemifinaler er klar: FCK fik drømmelodtrækning